Llíria dona pas a les Falles 2023 amb la inauguració de l'Exposició del Ninot 2023
29 de Gener de 2023

Les falles de Llíria han donat a conéixer un xicotet avanç dels monuments que plantaran enguany, en l'Exposició del Ninot que s'ha inaugurat esta vesprada a l'edifici Multiusos.

L'acte ha comptat amb la presència de les falleres majors de la localitat, Esperanza Rubio i Andrea Peris, acompanyades per l'alcalde Joanma Miguel, l'edil de Festes Paco Gorrea, i el president de Junta Local Fallera, Martín Martínez.

Igualment, representants de les sis comissions del municipi han assistit a la inauguració d’esta exposició que també recull els treballs presentats en el Concurs de Fotografia Fallera 2023. La mostra es podrà visitar fins al pròxim 17 de febrer, en horari de dilluns a divendres de 09.00 a 21.00 hores.

L'obertura de l'exposició ha estat precedida per la presentació dels esbossos dels monuments fallers i de les bases de la primera edició del concurs “Falles més igualitàries” que l'Ajuntament posarà en marxa per al pròxim exercici 2024. Amb esta nova iniciativa municipal, es pretén fomentar, dins de la festa, la defensa de valors d'igualtat entre dones i homes, sense discriminacions sexistes i de rebuig a la violència de gènere.

Este acte faller a Llíria torna a representar, un any més, el prolegòmen a les celebracions festives del mes març, que tindran el seu punt de partida amb la Crida que es realitzarà el pròxim 25 de febrer per a anunciar les Falles de 2023.